**Informatīvais ziņojums**

**“Par projekta “Latvijas romu platforma VI” īstenošanu**

**Eiropas Savienības programmas “Tiesības, vienlīdzība un pilsonība” ietvaros”**

Informatīvais ziņojums “Par projekta “Latvijas romu platforma VI” īstenošanu Eiropas Savienības programmas “Tiesības, vienlīdzība un pilsonība” ietvaros” sagatavots pēc Kultūras ministrijas (turpmāk – KM) iniciatīvas, lai KM rastu nepieciešamo līdzfinansējumu un priekšfinansējumu Eiropas Savienības (turpmāk – ES) programmas “Tiesības, vienlīdzība un pilsonība” (turpmāk – ES programma) projektu konkursa “Ierobežotais projektu konkurss nacionālajām romu platformām” (“Call for proposals limited/restricted to National Roma Platforms”) (REC-RDIS-NRCP-AG-2020) (turpmāk – projektu konkurss) ietvaros atbalstītā projekta “Latvijas romu platforma VI” (turpmāk – projekts) īstenošanai.[[1]](#footnote-1)

**I. Projekta nepieciešamības pamatojums**

Saskaņā ar Eiropas Parlamenta un Padomes 2013.gada 17.decembra regulas Nr.1381/2013, ar ko izveido programmu “Tiesības, vienlīdzība un pilsonība” laikposmam no 2014.gada līdz 2020.gadam, 3.pantu programmas vispārīgais mērķis ir veicināt tādas telpas turpmāku attīstību, kurā tiek veicināta, aizsargāta un efektīvi īstenota personu vienlīdzība un tiesības, kas paredzētas Līgumā par ES, Līgumā par ES darbību, ES Pamattiesību hartā un starptautiskajās konvencijās, kurām ES ir pievienojusies. Atbilstoši regulas 4. panta 1.punkta “e” apakšpunktā noteiktajam programma paredz novērst un apkarot visa veida vardarbību pret bērniem, jauniešiem un sievietēm, kā arī vardarbību pret citām riska grupām, it īpaši tuvinieku vardarbības riska grupām, un aizsargāt no šādas vardarbības cietušos.

Atbilstoši Eiropas Komisijas (turpmāk – EK) 2019.gada 5.novembra Īstenošanas lēmuma par ES programmas darbības plāna 2020.gadam pieņemšanu un finansēšanu 3.2.2.apakšpunktam, 2020.gada 15.janvārī EK iniciēja programmas ietvaros ierobežotu projektu konkursu, lai ar nacionālo romu platformu palīdzību veicinātu un uzlabotu dialogu, savstarpēju mācīšanos, sadarbību un politikas pārskatīšanu starp visām romu integrācijas politikas īstenošanā iesaistītajām pusēm. Pieteikties projektu konkursam varēja tikai EK Nacionālo romu kontaktpunktu tīklā iesaistītās ES dalībvalstu iestādes, kuras nacionālajā līmenī ir atbildīgas par romu integrācijas politikas koordināciju.

ES dalībvalstīm ar platformas palīdzību jārisina šādi uzdevumi:

1. jāmobilizē un jānodrošina visu attiecīgo iesaistīto pušu pastāvīga iesaiste, jo īpaši nodrošinot savstarpējo viedokļu apmaiņu un veicinot romu un romus atbalstošo nevalstisko organizāciju sadarbību;
2. jāstiprina iesaistīto pušu atbildība par romu integrācijas procesu un pārredzamību;
3. jāpalielina apņemšanās un efektīva integrācijas pasākumu īstenošana vietējā līmenī, uzlabojot romu vienlīdzīgu piekļuvi vispārējiem pakalpojumiem un iespējām, atbalstot sadarbības veidošanu starp romiem un pārējo sabiedrību;
4. jārisina nepilnības un problēmas, īstenojot romu integrācijas nacionālo stratēģiju vai pasākumu kopumu, un jāziņo par to nacionālajā un ES līmenī u.c.

Atbilstoši programmā noteiktajam Nacionālās romu platformas jāveido kā pastāvīgs process, kurā iesaistītās puses cieši sadarbojas savā starpā, lai panāktu romu integrācijas uzlabošanos un romu integrācijas politikas attīstību, paredzot šādus veicamos pasākumus:

1. romu integrācijas politikas īstenošanā iesaistīto pušu apzināšana, kā arī to vajadzību un iespēju novērtēšana, kas sekmētu viņu līdzdalību nacionālajā romu platformā;
2. nacionālo romu platformu izveide un stiprināšana, iesaistot visas iesaistītās puses un galveno uzmanību pievēršot nacionālo romu integrācijas stratēģiju vai pasākumu kopumu īstenošanai un uzraudzībai;
3. sanāksmes, darba grupas, semināri un citi pasākumi valsts, reģionālā vai vietējā līmenī, lai apspriestu romu interešu pārstāvniecību, izglītības, nodarbinātības, veselības un mājokļa jautājumus;
4. diskusija par romu pilsoniskā monitoringa[[2]](#footnote-2) rezultātiem par nacionālās romu integrācijas stratēģijas vai pasākumu kopuma īstenošanu;
5. nacionālās romu integrācijas politikas un romu integrācijas pasākumu novērtēšana un pārskatīšana, efektīva prakses apmaiņa un nodošana vietējā līmenī;
6. pieredzes apmaiņa starp dažādu valstu nacionālajām romu platformām, lai veicinātu politikas apguvi un dalītos ar labās prakses piemēriem;
7. nacionālās romu platformas pārstāvju informācijas apmaiņa un dalība Eiropas līmeņa romu platformas sanāksmēs.

EK piešķirtais finansējums vienam projektam nedrīkstēja pārsniegt 90% no kopējiem projekta izdevumiem. Projekta maksimālā pieejamā summa nepārsniedza 200 000 *euro* diviem gadiem.

Saskaņā ar Ministru kabineta 2003.gada 29.aprīļa noteikumu Nr.241 “Kultūras ministrijas nolikums” 5.1.6 apakšpunktu KM īsteno valsts politiku sabiedrības integrācijas jomā un sekmē pilsoniskās sabiedrības attīstību un starpkultūru komunikāciju.

KM ir atbildīga par Nacionālās identitātes, pilsoniskās sabiedrības un integrācijas politikas īstenošanasplāna 2019. – 2020.gadam (apstiprināts ar Ministru kabineta 2018.gada 18.jūlija rīkojumu Nr.345) (turpmāk – īstenošanasplāns) īstenošanu. Viens no īstenošanasplāna mērķiem ir veicināt iecietību un sociālās atstumtības riskam pakļauto grupu integrāciju sabiedrībā, kā arī šī mērķa sasniegšanai paredzētais 1.3.3.pasākums ir atbalsts romu sociālajai iekļaušanai. KM ir nacionālā institūcija, kas atbildīga par romu integrācijas politikas izstrādes un īstenošanas koordināciju, kā arī ir nacionālais romu kontaktpunkts EK tīklā.[[3]](#footnote-3) Romu atbalsta un koordinācijas politikas pasākumi tiks iekļauti arī jaunajā attīstības plānošanas dokumentā “Saliedētas un pilsoniski aktīvas sabiedrības attīstības pamatnostādnes 2021. – 2027.gadam” (izsludināts Valsts sekretāru 2020.gada 23.jūlija sanāksmē) un tā īstenošanas rīcības plānā 2021.-2023.gadam.

Ņemot vērā īstenošanasplānā paredzētos pasākumus romu integrācijas jomā, 2013.gada 9.decembra ES Padomes ieteikumu par efektīviem romu integrācijas pasākumiem dalībvalstīs, 2016.gada 8.decembra ES Padomes secinājumus par romu integrācijas procesa paātrināšanu, iepriekšējo Latvijas romu platformas projektu pasākumu dalībnieku un ekspertu ieteikumus, kā arī izvērtējot programmas projektu konkursa noteikumus un vadlīnijas, KM izstrādāja un iesniedza EK projekta pieteikumu, lai pilnveidotu iepriekšējos gados izveidotās Latvijas romu platformas darbību.

Saskaņā ar EK Tiesiskuma un patērētāju ģenerāldirektorāta 2020.gada 2.jūlija aicinājuma vēstuli Nr.Ares(2020)3482372 par projekta izvērtēšanas rezultātiem un līguma slēgšanas iespējām (turpmāk – aicinājuma vēstule) jaunais projekta pieteikums ir apstiprināts, un tādējādi Latvijai ir iespēja turpināt īstenot aktivitātes, lai labāk koordinētu romu integrācijas politikas īstenošanu un attīstību, veicinot dialogu un sadarbību starp līdzatbildīgo ministriju un to aģentūru pārstāvjiem, pašvaldību un to iestāžu speciālistiem, romu tautības, tostarp, romu nevalstisko organizāciju pārstāvjiem un nevalstisko organizāciju ekspertiem, kas darbojas romu integrācijas jomā.

EK aicinājuma vēstule ir pamats, lai sagatavotu visu nepieciešamo informāciju granta līguma slēgšanai starp EK un KM par projekta īstenošanu. Šai vēstulei ir rekomendējošs raksturs. Līguma projekts ar EK ir saskaņots un var tikt parakstīts pēc šī ziņojuma izskatīšanas. Līgums ir jānoslēdz līdz 2020.gada beigām.

**II. Projekta apraksts**

**Projekta mērķis** ir attīstīt Latvijas romu platformu kā Latvijas romu integrācijas politikas koordinācijas un īstenošanas atbalsta mehānismu valsts, reģionālā un vietējā līmenī, lai veicinātu visu iesaistīto pušu savstarpēju sadarbību un pieredzes apmaiņu, romu, īpaši romu jauniešu un sieviešu, iesaisti un līdzdalību pilsoniskās sabiedrības un starpkultūru komunikācijas attīstībā, paplašinātu sadarbību ar citu valstu nacionālajām romu platformām un kontaktpunktiem, kā arī pilnveidotu nacionālās romu integrācijas politikas uzraudzību.

**Projekta apakšmērķi ir:**

1. veicināt sadarbību un dialogu starp romiem, tostarp nelabvēlīgā situācijā esošām romu ģimenēm, valsts un pašvaldību iestāžu pārstāvjiem, uzlabojot romu vienlīdzīgu piekļuvi vispārējiem pakalpojumiem;
2. attīstīt sadarbību un labās prakses apmaiņu starp Baltijas valstīm (Igauniju, Latviju un Lietuvu), lai veicinātu romu līdzdalību un sociālo iekļaušanu vietējā un reģionālā līmenī, īpaši iesaistot romu jauniešus, sievietes un romu mediatorus romu integrācijas politikas īstenošanā nacionālā un starptautiskā līmenī, kā arī stiprināt dialoga veidošanos starp romiem un pārējo sabiedrību;
3. sekmēt romu kopienas pārstāvju un romu nevalstisko organizāciju darbības kapacitātes stiprināšanu, sadarbības iespēju palielināšanu un efektīvu iesaistīšanos nacionālās romu integrācijas politikas, Eiropas romu platformas un citu pilsoniskās sabiedrības iniciatīvu īstenošanā;
4. atbalstīt savstarpēju mācīšanos un paraugprakses apmaiņu par romu iekļaušanas pasākumiem pamatjomās (izglītības, nodarbinātības, veselības aprūpes un mājokļa jomās) vietējā un starpvalstu līmenī;
5. veicināt sadarbību un dialogu starp romiem, valsts pārvaldes institūciju ekspertiem un Eiropas tīklu pārstāvjiem;
6. paaugstināt sabiedrības izpratni par Latvijas romu kultūru, vēsturi un sociālo stāvokli, kā arī popularizēt romu kopienas pārstāvju veiksmes stāstus plašākā sabiedrībā.

**Projektā paredzētie** **pasākumi:**

|  |  |  |
| --- | --- | --- |
| Nr. p.k. | Projekta pasākums | Īstenošanas gads |
| 1. | Reģionālo ekspertu tīkla romu integrācijas jautājumos (izveidots ar KM 2014.gada 22.oktobra [rīkojumu Nr.5.1-1-264](http://www.km.gov.lv/lv/doc/nozaru/integracija/KMRik_2014_264.pdf)) pārstāvju tikšanās un labās prakses vizītes Latvijas pašvaldībās | Viena vizīte gadā  2022.g./ 2023.g. |
| 2. | Atbalsta pasākumi romu mediatoriem, lai veicinātu labāku dialogu starp romu ģimenēm un pašvaldību iestādēm |  |
| 2.1. | Mediatoru darba pakalpojumu nodrošināšana sešās Latvijas pašvaldībās | 2022.g./2023.g. |
| 2.2. | Romu mediatoru mācības | 2022.g. |
| 2.3. | Mediatoru darba rezultātu novērtēšana | Ikgadēji  2022.g./2023.g. |
| 2.4. | Labās prakses apmaiņas seminārs par romu mediāciju Baltijas valstīs (Rīgā) | 2022.g. |
| 2.4. | Latvijas romu mediatoru un ekspertu dalības nodrošināšana pieredzes apmaiņas seminārā Tartu | 2023.g. |
| 3. | Skolotāju reģionālie semināri piecos Latvijas reģionos, t.sk. informatīvā materiāla izveide skolotājiem par romu kultūru un vēsturi | 2022.g./2023.g. |
| 4. | Latvijas romu platformas koordinācijas sanāksme | 1 sanāksme gadā  2022.g./2023.g. |
| 5. | Atbalsta pasākumi romu jauniešiem |  |
| 5.1. | Praktiskās darbnīcas “SARE KHETENE” organizēšana Latvijā, sadarbībā ar Jaunatnes starptautisko programmu aģentūru | 2022.g. |
| 5.2. | Atbalsts Latvijas romu aktīvo jauniešu dalībai romu jauniešu līdzdalības veicināšanas darbnīcā Igaunijā | 2023.g. |
| 5.3. | Romu jauniešu izglītojoša ekskursija Aušvicas–Birkenavas muzejā un dalība Vācijas nevalstisko organizāciju “Vācijas sinti un romu centrālā padome” (“Central Council of German Sinti and Roma”) organizētājā pasākumā par romu vēsturi | 2023.g. |
| 6. | Semināri romu sievietēm |  |
| 6.1. | Semināra organizēšana romu sieviešu kapacitātes stiprināšanai un līdzdalības veicināšanai Latvijā | 2023.g. |
| 6.2. | Atbalsts Latvijas romu sieviešu dalībai romu sieviešu līdzdalības veicināšanas pasākumā Igaunijā | 2022.g. |
| 7. | Romu pilsoniskās sabiedrības stiprināšanas un līdzdalību veicināšanas pasākumi |  |
| 7.1 | Kapacitātes stiprināšanas mācības romu aktīvistiem | 2022.g. |
| 7.2. | Pieredzes apmaiņas seminārs par romu nevalstisko organizāciju pārstāvju un vietējo pašvaldību sadarbību | 2022.g. |
| 7.3. | Angļu valodas kursi romu aktīvistiem, lai veicinātu to līdzdalības iespējas ES līmenī | Ikgadēji  2022.g./2023.g. |
| 7.4. | Atbalsts reģionālo romu nevalstisko organizāciju pārstāvju dalībai Romu integrācijas politikas īstenošanas konsultatīvā padomē | Ikgadēji  2022.g./2023.g. |
| 8. | Izpratni veicinoši un anti-čigānisma pasākumi plašākai sabiedrībai |  |
| 8.1. | 3 informatīvie semināri sociālajiem darbiniekiem un speciālistiem par romu ģimenēm un to sadzīves kultūru | 2023.g. |
| 8.2. | Informatīvā materiāla izveide par Latvijas romu kultūras mantojumu | 2023.g. |
| 8.3. | Piecu romu dzīves stāstu popularizēšana medijos (radio stāsti) | 2022.g. |
| 9. | Latvijas ekspertu pieredzes apmaiņas vizīte Somijā | 2022.g. |
| 10. | Ekspertu tikšanās Valgā (Igaunijā) | Viena vizīte gadā; 2022.g./ 2023.g. |
| 11. | Romu integrācijas politikas monitoringa pilnveidošana | 2022.g. |
| 12. | Pētījums par romu situāciju Latvijā, īpaši izglītības, nodarbinātības, veselības un mājokļa jomā, ņemot vērā politikas pilnveidoto monitoringu | 2023.g. |

Kopumā, īstenojot projektu, plānots iesaistīt 315 valsts pārvaldes pārstāvjus, tostarp 260 pašvaldību speciālistus, 55 ministriju un to iestāžu pārstāvjus, kā arī 284 romu pārstāvjus, 22 pārstāvjus no ne-romu nevalstiskajām organizācijām, 32 citu ES dalībvalstu un organizāciju ekspertus, turklāt arī plašākas sabiedrības pārstāvjus.

**III. Projekta vadība**

Projekta īstenošanas gaitu koordinēs KM izveidota projekta īstenošanas koordinācijas darba grupa, kurai projekta vadītājs sniegs pārskatu par projekta īstenošanas gaitu un sasniegtajiem rezultātiem (vismaz 3 reizes projekta īstenošanas laikā – no 2021.gada 1.septembra līdz 2023.gada 31.augustam).

Projekta īstenošanā plānots iesaistīt KM darbiniekus – projekta vadītāju, grāmatvedi un sabiedrisko attiecību speciālistu, kuriem projekta ietvaros nav paredzēta papildu darba samaksa. Plānots, ka projekta asistenta funkcijas veiks romu tautības darbinieks, kuram projekta ietvaros ir paredzēta darba samaksa.

Granta līgums ar EK tiks parakstīts tikai pēc tam, kad Ministru kabineta sēdē tiks apstiprināta iespēja KM uzņemties saistības un īstenot projektu. Tā kā projekts “Latvijas romu platforma V” noslēgsies 2021.gada 16.augustā,projekts tiks uzsākts 2021.gada 1.septembrī, lai nepieļautu projektu aktivitāšu pārklāšanos. Projekta īstenošanas plānotais ilgums ir 24 mēneši.

Projektā paredzētie pasākumi nepārklāsies ar ES struktūrfondu un Kohēzijas fonda 2014. – 2020.gada plānošanas periodā darbības programmas “Izaugsme un nodarbinātība” 9.1.4.specifiskā atbalsta mērķa “Palielināt diskriminācijas riskiem pakļauto personu integrāciju sabiedrībā un darba tirgū” 9.1.4.4.pasākuma “Dažādību veicināšana (diskriminācijas novēršana)” ietvaros sniegto atbalstu un īstenotājām aktivitātēm (turpmāk – projekts “Dažādības veicināšana”).  [Projekta “Dažādības veicināšana” ietvaros](http://likumi.lv/doc.php?id=272471) ir paredzēti atšķirīgi uzdevumi un aktivitātes, lai palielinātu diskriminācijas riskiem pakļauto personu integrāciju sabiedrībā un darba tirgū, tai skaitā veicinot sabiedrības izpratni par dažādību.

Saskaņā ar Ministru kabineta 2016.gada 9.februāra noteikumu Nr.102 “Darbības programmas “Izaugsme un nodarbinātība” 9.1.4.specifiskā atbalsta mērķa “Palielināt diskriminācijas riskiem pakļauto personu integrāciju sabiedrībā un darba tirgū” 9.1.4.4.pasākuma “Dažādības veicināšana (diskriminācijas novēršana)” īstenošanas noteikumi” 10.punktu projekta iesniedzējs pasākuma ietvaros ir Sabiedrības integrācijas fonds.

Lai izvairītos no projektu aktivitāšu savstarpējas pārklāšanas, ir paredzēta projektu aktivitāšu saturiskā un īstenošanas saskaņošana, tostarp KM **Romu integrācijas politikas īstenošanas konsultatīvās** padomes (**izveidota ar** KM **2012.gada 24.augusta rīkojumu Nr.6-1-205**) ietvaros, kurā darbojas arī Sabiedrības integrācijas fonda pārstāvis.

Savukārt KM pārstāvis nepieciešamības gadījumā piedalās Sabiedrības integrācijas fonda īstenotā projekta “Dažādības veicināšana” uzraudzības padomes sēdēs.

**IV. Projekta finansēšana**

EK piešķirtais finansējums nedrīkst pārsniegt 90% no kopējām projekta attiecināmajām izmaksām, līdz ar to ap 10% no attiecināmajām izmaksām ir jālīdzfinansē projekta iesniegumu iesniedzējiem ar nosacījumu, ka tie nav ES budžeta līdzekļi.

Saskaņā ar programmas projektu konkursa noteikumiem avansā tiek izmaksāti 80% no EK piešķirtā finansējuma (granta), tādēļ projekta īstenotājiem papildus minētajam 10% līdzfinansējumam ir jānodrošina priekšfinansējums 20% apjomā no EK piešķirtā finansējuma.[[4]](#footnote-4)

Saskaņā ar programmas projektu konkursa noteikumiem pievienotās vērtības nodokļa izmaksas tiek atzītas par attiecināmām izmaksām.

Projekta īstenošanas laikā līdzfinansējuma un priekšfinansējuma izmaksām nepieciešamais apjoms var samazināties.

**Paredzētais projekta finansējuma apjoms un tā sadalījums**

Projekta kopējais budžets ir 189 308,68 *euro*, tai skaitā EK finansējums (90%) ir 170 377,81 *euro,* un valsts budžeta līdzfinansējums (10%) ir 18 930,87 *euro*.

Saskaņā ar programmas projektu konkursa noteikumiem projekta īstenotājam ir nepieciešams nodrošināt priekšfinansēšanu, kas ir 20% jeb 34 075,56 *euro* no piešķirtā granta.

EK finansējums, kurā nav iekļauts priekšfinansējuma atmaksas apmērs, ir 136 302,25 *euro*, jo nav iespējams precīzi noteikt, kad priekšfinansējuma atmaksa tiks veikta.

Kopējais maksimālais projekta īstenošanai nepieciešamais līdzfinansējuma un priekšfinansējuma apjoms no valsts budžeta ir 53 006,43 *euro*.

Projekta īstenošanai nepieciešamā finansējuma sadalījums pa gadiem (*euro*):

|  |  |  |  |  |
| --- | --- | --- | --- | --- |
| **Finansējuma avots un izmaksu veids** | **2021.gads**  **(4 mēn.)** | **2022.gads**  **(12 mēn.)** | **2023.gads**  **(8 mēn.)** | **Kopā** |
| EK finansējums (grants) | 136 302,25 | 0 | 0 | 136 302,25 |
| EK finansējums (priekšfinansējums nodrošināts no valsts budžeta, ko EK atmaksās atpakaļ pēc projekta noslēguma) | 6 000,00 | 19 075,56 | 9 000,00 | 34 075,56 |
| Valsts budžeta līdzfinansējums | 3 000,00 | 9 930,87 | 6 000,00 | 18 930,87 |
| Kopā no valsts budžeta nepieciešamais finansējums | 9 000,00 | 29 006,43 | 15 000,00 | 53 006,43 |

Projekta līdzfinansējums un priekšapmaksa tiks nodrošināta, veicot līdzekļu pārdali normatīvajos aktos noteiktajā kārtībā no valsts pamatbudžeta programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai.”

Projekts tiks īstenots KM valsts budžeta programmas 67.00.00 „Eiropas Kopienas iniciatīvas projektu un pasākumu īstenošana” apakšprogrammas 67.06.00 „Eiropas Kopienas iniciatīvas projekta īstenošana” ietvaros.

2023.gadā plānots veikt priekšfinansējuma atmaksu valsts pamatbudžetā 34 075,56 *euro* apmērā. Saskaņā ar programmas projektu konkursa noteikumiem priekšfinansējums kā gala maksājums tiks atmaksāts pēc noslēguma ziņojuma un finanšu pārskata saņemšanas un apstiprināšanas EK. KM minētos līdzekļus saņems kā ārvalstu finanšu palīdzību un veiks atmaksu valsts budžetā.

Budžeta iestādes var uzņemties papildu saistības vienīgi ES politikas instrumentu un parējās ārvalstu finanšu palīdzības līdzfinansēto projektu un pasākumu īstenošanai, ja ir saņemts attiecīgs Ministru kabineta lēmums (Likuma par budžeta un finanšu vadību 24.panta trešā daļa).

**Ņemot vērā minēto, projekta „Latvijas romu platforma VI” īstenošanai ES programmas „Tiesības, vienlīdzība un pilsonība” ietvaros KM nepieciešamais kopējais valsts budžeta līdzfinansējums ir 18 930,87 *euro* un priekšfinansējums 34 075,56 *euro*, tai skaitā 2021.gadā līdzfinansējums 3 000,00 *euro* un priekšfinansējums 6 000,00 *euro* apmērā, 2022.gadā līdzfinansējums 9 930,87 *euro* un priekšfinansējums 19 075,56 *euro* apmērā, 2023.gadā līdzfinansējums 6 000,00 *euro* un priekšfinansējums 9 000,00 *euro* apmērā.**

Kultūras ministrs N.Puntulis

Vīza: Valsts sekretāre D.Vilsone

Kretalovs 67330312

[Deniss.Kretalovs@km.gov.lv](mailto:Deniss.Kretalovs@km.gov.lv)

1. Projekts ir KM iepriekš īstenoto projektu “Latvijas romu platforma I: dialogs, sadarbība un iesaistīšana” (2016.gada 14.jūnija līgums Nr.JUST/2015/RDIS/AG/NRP2/ 8793), “Latvijas romu platforma II: dialogs, līdzdalība un savstarpēja mācīšanās” (2017.gada 22.jūnija līgums Nr.763963 – NRP2-LV), “Latvijas romu platforma III: sadarbības un līdzdalības veicināšana” (2018.gada 13.jūlija līgums Nr.792550-NRP3-LV), “Latvijas romu platforma IV” (2019.gada 19.jūlija līgums Nr.856468-NRP4-LV) un “Latvijas romu platforma V” (2020.gada 23.aprīļa līgums Nr.881892-NRP5-LV) turpinājums. [↑](#footnote-ref-1)
2. Romu pilsonisko monitoringu (Roma Civil Monitor) veic EK (Tiesiskuma un patērētāju ģenerāldirektorāts). EK plāno publicēt pilsoniskās pārraudzības monitoringa ziņojumus ik pēc 2 gadiem, sākot no 2022.gada. [↑](#footnote-ref-2)
3. Šī atbildība ir noteikta Ministru kabineta 2003.gada 29.aprīļa noteikumos Nr.241 “Kultūras ministrijas nolikums” un Nacionālās identitātes, pilsoniskās sabiedrības un integrācijas politikas īstenošanas plānā 2019. – 2020.gadam (apstiprināts ar Ministru kabineta 2018.gada 18.jūlija rīkojumu Nr.345). EK līmenī <https://ec.europa.eu/info/policies/justice-and-fundamental-rights/combatting-discrimination/roma-eu/roma-inclusion-eu-country/roma-inclusion-latvia_en> [↑](#footnote-ref-3)
4. Saskaņā ar projektu konkursa pielikuma par finanšu noteikumiem ES programmas “Tiesiskums” un ES programmas “Tiesības, vienlīdzība un pilsonība” ietvaros” 4.punktu (Annex on financial provisions of Justice Programme & Rights, Equality and Citizenship Programme) <https://ec.europa.eu/research/participants/data/ref/other_eu_prog/other/common/guide/just-rec-guide-financial-provisions_en.pdf> [↑](#footnote-ref-4)